Bear Grylls

**Ber Grils (Bear Grylls)** je engleski avanturista, pisac i televizijski voditelj-prezenter.

Rođen je 7. juna 1974. kao Edvard Majkl Grils (Edward Michael Grylls), ali je poznat po nadimku Ber (medved). Rođen je u Bembridžu (Bembridge) na ostrvu Vajt (Isle of Wight) gde je i odrastao. Živi na jednoj teglenici ukotvljenoj na reci Temzi i na jednom ostrvcetu na poluostrvu Llŷn u severnom Velsu. Potiče iz porodice u kojoj su se mnogi članovi bavili politikom. Sin je pokojnog političara Konzervativne partije Sir Majkl Grilsa i Lady Sare Grils. Ima stariju sestru Laru. Oženjen je suprugom Šarom za koju kaže da je "stena njegovog života" i ima tri sina: Džesa, Marmaduka i Haklberija. Diplomirao je španski jezik na Birkbeck Univerzitetu u Londonu, a pored španskog govori i francuski jezik. Učio je jedrenje od iskusnog mornara Viliama Džejmsa. Takođe poseduje i drugi “dan” crni pojas u Shotokan karateu. Ber Grils je “hrišćanin” i u jednom intervjuu svoju veru opisao je kao svoju “kičmu”. Sa 35 godina postao je starešina izviđača Engleske.

## Vojna karijera
Nakon školovanja Grils je proveo nekoliko meseci putujući Himalajima i obilazeći oblasti Sikkim i Zapadni Bengal u Indiji. Nakon toga stupa u Teritorijalnu Armiju Velike Britanije gde je proveo tri godine kao instruktor preživljavanja i bolničar sa Specijalnim vazdušnim jedinicama – 21 SAS puk. Njegova vojnička karijera se završava nakon nesreće koju je doživeo 1996.g. u Keniji prilikom skakanja padobranom. Naime na visini od 4500m dolazi do cepanja njegovog padobrana pa on sa delimično otvorenim padobranom pada na leđa. Tom prilikom polomio je tri kičmena pršljena i privremeno je izgubio osećaj u nogama. Grils je ispričao: “Trebalo je da presečem glavni padobran i aktiviram pomoćni ali sam mislio da ću imati vremena da rešim problem...” Proveo je 18 meseci na rehabilitaciji gde je, s obzirom na završenu vojničku karijeru, usmerio napore na to da se oporavi dovoljno da bi ispunio svoj dečački san: osvajanje Mont Everesta.

## Televizijska karijera
Taj san je i ostvario 1998. godine. Sa samo 23 godine postao je najmlađi Britanac koji je osvojio najviši vrh sveta. Ber Grils je široj javnosti najpoznatiji po televizijskoj karijeri kao domaćin TV serija koje se bave temama preživljavanja ljudi u divljini. On je voditelj-prezenter serija: “Beg u Legiju” (Escape to the Legion) i “Rođen da preživi: Ber Grils” (Born Survivor: Bear Grylls) koja je poznata i pod nazivima: “Man vs. Wild”(američki Discovery Channel) i “Ultimate Survival”(evropski Discovery Channel).

“Rođen da preživi: Ber Grils” je TV serija snimljena na lokacijama širom sveta. U njoj Grils iz emisije u emisiju biva “ubačen” na neka od najnegostoljubivijih mesta na Zemlji u kojima pokazuje gledaocima kako da prežive. Prva emisija ove serije emitovana je 10.11.2006.g. na britanskom Channel 4 a do danas su već prikazana četiri ciklusa, dok se trenutno snima i peti ciklus. Neki od njegovih podviga u emisiji uključuju penjanje na strme stene, prelaženje brzaka i čak umotavanje glave majicom natopljenom sopstvenom mokraćom da bi se zaštitio od pustinjske žege. U pojedinim epizodama ove serije Grils jede zmije (od jedne mu je kasnije i pozlilo), gliste, larve, mrave, škorpione, paukove, aligatore, tvora, kamilu, zebru, zečeve, guštere, ribe, žabe, jetru jaka, oko ovce, pa čak i bodljikavo prase i testise jarca u Sahari. Nekada meso ispeče na logorskoj vatri a nekada pojede presno kao na primer zebru pronađenu usred afričke savane nakon što su je ubili i najveći deo mesa pojeli lavovi. Da bi preživeo Grils je često bio prinuđen da pije sopstvenu mokraću a jednom prilikom je pio vodu iz buraga kamile. Povremeno u emisiji Grils gledaoce informiše o iskustvima drugih avanturista koji su se našli u opasnosti (ili su poginuli) u divljini. U martu 2012. "Discovery Channel" prekinuo je saradnju sa Bearom Gryllsom oko snimanja ove emisije zbog nesuglasica oko ugovora.

## Kritike
Nakon kritika da serija obmanjuje gledaoce da poveruju kako je on zaista ostavljen na nemilost u divljini, a ustvari nije, Channel 4 je privremeno obustavio emitovanje. Nakon toga Discovery Channel je neke delove serije preuredio i nastavio sa emitovanjem uz upozorenje gledaocima da su neke scene izrežirane. Jedan očevidac je tvrdio da je video Grilsa kako je odseo u motelu u Kaliforniji za vreme snimanja emisije, a prelaženje preko “duboke provalije “ pokazalo se bilo je udaljeno samo nekoliko stotina metara od prometnog autoputa. Ipak poznati stručnjak za preživljavanje Džon Henk Enrik (John Hank Enrique) pohvalio je tehnike Bera Grilsa kao “izuzetno maštovite i inovativne”.

## Knjige
Ber Grils je napisao i nekoliko knjiga.
Prva knjiga “Pogled gore” (Facing Up) (u Americi izdata kao “Dečak koji je osvojio Everest”) se popela na listu 10 najprodavanijih izdanja u Engleskoj. Ona govori o njegovom podvigu – osvajanju Mont Everesta sa samo 23 godine i iskušenjima koja su ga pratila na tom putu. Druga knjiga “Suočavanje sa zaleđenim okeanom” ušla je u uži izbor za nagradu Viliama Hila (William Hill) – sportska knjiga godine 2004. Ona govori o podvigu koji je Grils izveo sa timom od pet ljudi kada su prešli severni Atlantik i Arktički okean u čamcu na naduvavanje bez pomoći sa strane. Takođe uz TV seriju “Rođen da preživi: Ber Grils” izdao je istoimenu knjigu koja obrađuje teme iz serije: veštine preživljavanja stečene na nekim od najnegostoljubivijih mesta na Zemlji. Ova knjiga je dostigla Sandej Tajmsovu (Sunday Times) listu top 10 najbolje prodavanih knjiga.

## Dobrotvorni rad
Ber Grils je u tesnoj vezi sa nekoliko dobrotvornih organizacija i veliki deo novca prikupljen tokom njegovih podviga dao je u dobrotvorne svrhe.

## Reference

## Vanjske veze

* BearGrylls.com official website
* Bear Grylls official blog
* Channel 4's ''Escape to the Legion'' microsite
* 
* Adventurer Bear Grylls' battle with back pain and high cholesterol
* Man vs. Wild Book Review at Letters On Pages